Friedrich Karl Arnold Schwassmann
Friedrich Karl  Schwassmann (* 25. März 1870 in Hamborg; † 19. Januar 1964 ok dor) weer en düütschen Astronom.

Leven un Wark 
Arnold Schwassmann weer de Söhn vun en Koopmann. He besöch dat Johanneum in Hamborg un möök 1888 sien Abitur. Dorna hett he in Leipzig, Berlin un Chöttingen Mathematik, Physik un Astronomie studeert, un hett 1893 mit en Arbeit över den Merkur-Transit vun 1891 sien Dokter maakt. Bit 1895 hett he denn an dat Astrophysikaalsche Observatorium in Potsdam arbeit un weer Hülpsmann an de Steernwacht in Chöttingen. Op Inladen vun Max Wolf is he 1897 an de ne’e Steernwacht op’n Königsstuhl in Heidelbarg gahn. As wetenschoppliche Hülpskraft weer he 1901/02 an de Chronometer-Proovanstalt vun de Hamborger Steernwacht, woneem he af 1902 op Inladen vun Richard Reinhard Emil Schorr Observater worrn is. He weer an ehrn Neebo in Hamborg-Bardörp bedeeligt.

Wiel den Eersten Weltkrieg hett he an de Tiden-Rekenmaschienen in Potsdam un Wilhelmshoben arbeit. An de Steernwacht Bardörp is he bit to sien Rohstand 1934 bleven. Butendem lehr he Astrophysik an de Universität vun Hamborg, de na den Krieg nee grünn weer.

Sien Hööftwark weer dat spektrale Dörmustern vun de 115 Kapteynschen Liekfeller vun de Noordkugel vun’n Himmel, de he twüschen 1925 un 1934 dörföhrt hett un de 1935 bit 1953 publizeert woeen sünd. He hett tweeuntwintig Asteroiden – to’n gröttsten Deel tosamen mit Max Wolf – opdeckt, un tosamen mit sien Kolleeg Arthur Arno Wachmann de Kometen 29P/Schwassmann-Wachmann, 31P/Schwassmann-Wachmann un 73P/Schwassmann-Wachmann.

De Asteroid (989) Schwassmannia is na em sülvst nöömt.

Weblenken 
 Publikatschonen vun A. Schwassmann in’t Astrophysics Data System
 A. A. Wachmann: Arnold Schwassmann. Mitteilungen der Astronomischen Gesellschaft, Bd. 17 (1964), S. 42. (Naroop)

Astronom
Börger von Düütschland
Boren 1870
Storven 1964
Mann